**DĖL PRITARIMO PROJEKTŲ RENGIMUI PAGAL APLINKOS APSAUGOS RĖMIMO PROGRAMĄ**

2017 m. spalio 12 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 30 punktu, 16 straipsnio 4 dalimi ir Aplinkos apsaugos rėmimo programos lėšų naudojimo tvarkos aprašu, patvirtintu Lietuvos Respublikos aplinkos ministro 2004 m. gegužės 19 d. įsakymu Nr. D1-276 „Dėl Aplinkos apsaugos rėmimo programos lėšų naudojimo tvarkos aprašo patvirtinimo“ (toliau – Aprašas), Savivaldybės taryba nusprendžia:

1. Pritarti projektų „Vandens transporto nuleidimo vietos Juodžio ežere, Panevėžio rajone, įrengimas“ ir „Vandens transporto nuleidimo vietos Liberiškio tvenkinyje, Panevėžio rajone, įrengimas“ rengimui pagal Aplinkos apsaugos rėmimo programą.

2. Užtikrinti 1 punkte įvardytų projektų ne mažesnį nei 30 proc. bendrąjį finansavimą nuo visų tinkamų finansuoti projekto išlaidų.

3. Įsipareigoti padengti netinkamas finansuoti, tačiau 1 punkte įvardytiems projektams įgyvendinti būtinas išlaidas, ir tinkamas išlaidas, kurių nepadengia projektams skiriamas finansavimas.

4. Pavesti Panevėžio rajono savivaldybės administracijai vykdyti projektavimo ir statybos darbų užsakovo funkcijas įgyvendinant 1 punkte įvardytus projektus.

5. Užtikrinti investicijų tęstinumą 5 metus po projektų finansavimo pabaigos.

**PANEVĖŽIO RAJONO SAVIVALDYBĖS ADMINISTRACIJOS**

**INVESTICIJŲ IR UŽSIENIO RYŠIŲ SKYRIUS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PRITARIMO PROJEKTŲ RENGIMUI PAGAL APLINKOS APSAUGOS RĖMIMO PROGRAMĄ“ PROJEKTO**

2017 m. rugsėjo 25 d.

Panevėžys

**Projekto rengimą paskatinusios priežastys.**

Vadovaujantis Lietuvos Respublikos aplinkos ministro 2014 m. balandžio 8 d. įsakymo Nr. D1-3386 „Dėl Lietuvos Respublikos sąlygų plaukioti vandens telkiniuose plaukiojimo priemonėmis ir vandens telkinių, kuriuose plaukiojimas tam tikromis plaukiojimo priemonėmis draudžiamas ar ribojamas, sąrašo patvirtinimo“ nuostatomis, plaukiojimo priemonių nuleidimas į vandens telkinį arba iškėlimas iš vandens telkinio naudojant autotransporto priemones galimas tik tose vietose, kur įrengtos specialios priemonės plaukiojimo priemonėms nuleisti ar iškelti. Atsižvelgiant į tai, kad žvejams ir kitiems poilsiautojams draudžiama nuleisti vandens transporto priemones tam nepritaikytose vietose, Panevėžio rajono savivaldybės administracija inicijuoja projektų „Vandens transporto nuleidimo vietos Juodžio ežere, Panevėžio rajone, įrengimas“ ir „Vandens transporto nuleidimo vietos Liberiškio tvenkinyje, Panevėžio rajone, įrengimas“ rengimą Aplinkos ministerijos lėšoms gauti iš Aplinkos apsaugos rėmimo programos.

**Sprendimo projekto esmė ir tikslai.**

Sprendimo projekto tikslas – pritarti projektų „Vandens transporto nuleidimo vietos Juodžio ežere, Panevėžio rajone įrengimas“ ir „Vandens transporto nuleidimo vietos Liberiškio tvenkinyje, Panevėžio rajone įrengimas“ rengimui pagal Aplinkos apsaugos rėmimo programą, užtikrinti projektų ne mažesnį nei 30 proc. bendrąjį finansavimą nuo visų tinkamų finansuoti projekto išlaidų, įsipareigoti padengti netinkamas finansuoti, tačiau projektams įgyvendinti būtinas išlaidas, ir tinkamas išlaidas, kurių nepadengia projektams skiriamas finansavimas, pavesti Panevėžio rajono savivaldybės administracijai vykdyti projektavimo ir statybos darbų užsakovo funkcijas įgyvendinant projektus ir užtikrinti investicijų tęstinumą 5 metus po projektų finansavimo pabaigos.

**Kokių pozityvių rezultatų laukiama.**

Projektų įgyvendinimo metu planuojama įrengti vandens transporto nuleidimo / iškėlimo į / iš Juodžio ežero, Vadoklių sen., Panevėžio r., ir Liberiškio tvenkinio, Naujamiesčio sen., Panevėžio r., infrastruktūrą ir sudaryti sąlygas plaukiojimo priemonių savininkams, žvejams mėgėjams plaukioti nepažeidžiant teisės aktų reikalavimų bei mažinti aplinkai daromą žalą.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Priėmus teikiamą projektą, jokių galiojančių teisės aktų pakeisti ar panaikinti nereikia.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Projektus numatoma finansuoti Valstybės biudžeto ir Savivaldybės biudžeto lėšomis. Preliminari bendra projektų vertė 30 000,00 Eur, iš jų 21 000,00 Eur (70 proc.) Valstybės biudžeto lėšos ir 9 000,00 Eur (30 proc.) Savivaldybės biudžeto lėšos.

Sprendimo projektui antikorupcinis vertinimas nereikalingas.

Vedėja Miglė Bražėnienė